Tennisskorsing: 'Dit was die vleis se skuld' | Netwerk24
13 Februarie 2020 09:42
Robert Farah, wat verlede jaar saam met sy landgenoot Juan Sebastian Cabal die Wimbledon- en Amerikaanse Ope-dubbelspeltitel verower het, mag eersdaags weer na die baan terugkeer nadat sy skorsing vir die gebruik van 'n verbode middel teruggetrek is.
Die Colombiaanse dubbelspel-ster Robert Farah se skorsing is teruggetrek. Foto: Getty Images
Die Internasionale Tennisfederasie (ITF) het in Januarie aangekondig Farah is geskors nadat hy in Oktober 2019 positief getoets het vir die anaboliese steroïed boldenoon.
Farah het egter volgehou hy is onskuldig en volgens hom het die Colombiaanse Olimpiese Komitee in 2018 bevind dat dié middel gereeld in Colombiaanse vleis voorkom en gevolglik sportlui se opkikkertoetse nadelig kan raak.
Die ITF het die 33-jarige Farah se verduideliking aanvaar en in 'n verklaring gesê dat die positiewe uitslag nie aan sy nalatigheid of oneerlikheid te wyte was nie.
Farah se terugkeer is egter daaraan onderhewig dat die Wêreldagentskap teen verbode middels (Wada) ook die ITF-besluit goedkeur. Sou Wada appèl aanteken daarteen, sal Farah se skorsing vir eers van krag bly.